སངས་རྒྱས་ཤཱཀྱ་ཐུབ་པའི་གསུངས་པའི་དམ་པའི་ཆོས་དེའི་བརྒྱུད་པའི་དབང་དུ་བྱས་ན།སྟོན་པ་བཅོམ་ལྡན་འདས་ཤཱཀྱ་ཐུབ་པ་ནས་བརྒྱུད་དེ་རྒྱ་ཆེན་སྤྱོད་བརྒྱུད་དང་།ཟབ་མོ་ལྟ་བརྒྱུད།ཉམས་ལེན་བྱིན་རླབས་ཀྱི་བརྒྱུད་པ་བཅས་གསུམ་ཡོད།བྱང་ཆུབ་སེམས་དཔའ་སེམས་དཔའ་ཆེན་པོ་རྗེ་བཙུན་འཇམ་དཔལ་དབྱངས་ནི་སྟོན་པ་བཅོམ་ལྡན་འདས་ཀྱི་ཟབ་མོ་ལྟ་བརྒྱུད་ཀྱི་བརྒྱུད་འཛིན་གཙོ་བོ་དེ་ཡིན་པ་དང་།ཁོང་གིས་སེམས་ཅན་གྱི་དོན་དུ་སྤྲུལ་པ་དང་ཡང་སྤྲུལ་ཉིང་སྤྲུལ་དཔག་ཏུ་མེད་པ་ཞིག་སྤྲུལ་ནས་སེམས་ཅན་གྱི་དོན་མཛད་བཞིན་ཡོད།དམིགས་བསལ་སྙིགས་མའི་དུས་སུ་རྗེ་བླ་མ་ཙོང་ཁ་པའི་མདོ་སྔགས་ཟུང་འབྲེལ་གྱི་བསྟན་པ་གསེར་གྱི་ཡང་ཞུན་ལྟ་བུ་དེ་ཉིད་སྲུང་ཕྱིར་ཆོས་སྐྱོང་རྡོ་རྗེ་ཤུགས་ལྡན་རིགས་ལྔ་འཁོར་དང་བཅས་པའི་རྣམ་པར་སེམས་ཅན་གྱི་དོན་དང་བསྟན་པ་རིན་པོ་ཆེ་དེ་ཉིད་སྲུང་བཞིན་ཡོད་པ་མ་ཟད།སོ་སོས་དད་པ་དང་དམ་ཚིག་ཡིད་ཆེས་ཡོད་ན་ཞི་རྒྱས་དབང་དྲག་གི་ལས་སྣ་ཚོགས་ཞིག་རྣམ་འགྱུར་འདྲ་མི་འདྲའི་ཐོག་ནས་འདོད་དོན་དེ་དག་འབད་པ་ཆེན་པོ་ལ་ལྟོས་མི་དགོས་པར་གདུལ་བྱའི་རེ་བ་སྐོང་བཞིན་ཡོད།